作者:歐陽詹
標題:益昌行
內容:驅馬至益昌，倍驚風俗和。耕夫隴上謠，負者途中歌。處處川復原，重重山與河。人煙遍餘田，時稼無閑坡。問業一何修，太守德化加。問身一何安，太守恩懷多。賢哉我太守，在古無以過。愛人甚愛身，治郡如治家。雲雷既奮騰，草木遂萌芽。乃知良二千，德足為國華。今時固精求，漢帝非徒嗟。四海有青春，眾植佇揚葩。期當作說霖，天下同滂沱。